રશ્મિ પહેલાં તો કશું સમજી નહીં. જયારે એના ધ્યાનમાં આવ્યું ત્યારે એને એટલું અચરજ થયું ! આ આવડો અમથો છોકરો ! તેના મનમાં અત્યારથી આવું કેમ ધૂસી ગયું છે કે મમ્મી એક ‘સ્ત્રી’ છે અને પોતે એક ‘પુરુષ’, અને પુરુષે કાયમ સ્ત્રીનું રક્ષણ કરવાનું હોય છે ? છ-સાત વરસના છોકરા ઉપર પણ શું સ્ત્રીને બચાવવાની જવાબદારી હોય છે ? મમ્મીનું રક્ષણ પોતે કરી શકે છે, એવા આત્મવિશ્વાસમાં વિનુ મગ્ન હતો. રશ્મિએ કુતૂહલથી તેના તરફ જોતાં તેને પોતાની ‘સુરક્ષિત’ બાથમાં લઈ લીધો !